“Shadow Banking” ระบบธนาคารเงา ที่แฝงตัวในเศรษฐกิจโลก
ธนาคารเงาคืออะไร มีบทบาทอะไรบ้างในระบบเศรษฐกิจ  ลงทุนแมนจะเล่าให้ฟัง
10 พ.ย. 2565

“Shadow Banking” ระบบธนาคารเงา ที่แฝงตัวในเศรษฐกิจโลก /โดย ลงทุนแมน
เวลาเราต้องการฝากเงินหรือกู้เงิน ที่แรกที่เรามักจะนึกถึง คือ ธนาคาร
แต่รู้หรือไม่ว่า ในโลกนี้ยังมีสิ่งที่เรียกว่า Shadow Banking หรือธนาคารเงา ที่คอยขับเคลื่อนเศรษฐกิจ ไปพร้อม ๆ กันด้วย
แล้วธนาคารเงาคืออะไร มีบทบาทอะไรบ้างในระบบเศรษฐกิจ 
ลงทุนแมนจะเล่าให้ฟัง
╔═══════════╗
รร. นานาชาติไบรท์ตัน คอลเลจ กรุงเทพฯ เปิดสอนแคมป์ สำหรับเด็กอายุ 4-16 ปี ระหว่างวันที่ 19 - 23 ธ.ค. คลิ๊กรายละเอียด: 
╚═══════════╝
Shadow Banking หรือ ธนาคารเงา เป็นระบบการเงินรูปแบบหนึ่ง ที่มีรูปแบบการทำธุรกิจ คล้ายกับธนาคารพาณิชย์ทั่วไป
แต่ไม่อยู่ภายใต้กฎเกณฑ์ต่าง ๆ มากเท่ากับธนาคารพาณิชย์ รวมถึงไม่มีหน่วยงานรัฐ ที่มีอำนาจโดยตรงมาคอยควบคุม
Shadow Banking ถูกเรียกโดย Paul McCulley นักเศรษฐศาสตร์ ซึ่งเป็นกรรมการผู้จัดการของ PIMCO
บริษัทผู้เชี่ยวชาญด้านการลงทุนชื่อดัง เมื่อพูดถึงสถาบันการเงิน ที่มีการปล่อยกู้อย่างหละหลวม จนนำไปสู่วิกฤติซับไพรม์
 
ด้วยความที่ไม่มีการควบคุมที่ดีพอ ทำให้ Shadow Banking สามารถดำเนินธุรกิจ ที่ธนาคารในระบบ ไม่สามารถทำได้
โดย Shadow Banking จะรวบรวมเงินฝาก หรือเงินลงทุน 
จากผู้ที่ต้องการสร้างผลตอบแทน
แล้วนำไปปล่อยสินเชื่อ ให้แก่ผู้ที่ต้องการเงินทุน แต่ไม่สามารถกู้เงินจากธนาคารได้ โดยจะคิดดอกเบี้ยสูงกว่าดอกเบี้ยของธนาคารพาณิชย์
ซึ่งธนาคารพาณิชย์บางแห่ง ได้ตั้งบริษัทลูก เพื่อทำธุรกิจ Shadow Banking โดยเฉพาะ
โดยมักให้บริษัทลูกที่ว่า มาทำการซื้อสินทรัพย์จากบริษัทแม่ เช่น ลูกหนี้ แล้วนำไปแปลงเป็นหลักทรัพย์ และขายต่อให้กับนักลงทุน ในรูปแบบของหน่วยลงทุน
โดยผลตอบแทนที่นักลงทุนจะได้ ก็มาจากความสามารถในการชำระหนี้ ของลูกหนี้ที่ไปซื้อมา
Shadow Banking มีส่วนอย่างมากต่อการเติบโตของเศรษฐกิจโลก ในหลายปีที่ผ่านมา
เพราะทำให้ผู้ที่ต้องการเงิน แต่มีคุณสมบัติไม่เพียงพอ 
ในการกู้เงินจากธนาคาร ยังสามารถกู้เงินจาก Shadow Banking ไปประกอบธุรกิจ หรือเสริมสภาพคล่องได้
หรือแม้แต่ในมุมที่เป็นการปล่อยกู้ให้กับประชาชนทั่วไป เพื่อนำไปใช้ในการซื้อบ้าน ซื้อรถ หรือใช้จ่ายในชีวิตประจำวัน
นอกจากนี้ Shadow Banking ก็ยังมีบทบาทในการเป็นช่องทาง สำหรับโอนความเสี่ยงออกจากระบบธนาคารพาณิชย์ ได้อีกด้วย
อย่างไรก็ตาม Shadow Banking เองก็มีความเสี่ยงหลาย ๆ อย่าง ที่อาจนำไปสู่วิกฤติเศรษฐกิจได้
ด้วยการกำกับดูแลที่น้อยกว่า Shadow Banking จึงมักปล่อยกู้ให้กับลูกหนี้ที่มีความเสี่ยง ที่จะผิดนัดชำระหนี้สูง และอาจกลายเป็นหนี้เสียได้ในอนาคต
อีกทั้งยังมีความเสี่ยง จากการไหลออกของเงิน เพราะ Shadow Banking ไม่จำเป็นต้องมีการสำรองเงินเหมือนธนาคารพาณิชย์ทั่วไป ซึ่งอาจทำให้เกิดปัญหาสภาพคล่องได้ หากมีการแห่ถอนเงิน
นอกจากนี้ Shadow Banking มักมีการทำ Leverage ค่อนข้างสูง ผ่านการแปลงสินทรัพย์ให้เป็นหลักทรัพย์ เกิดเป็นวงจรที่ซับซ้อน และมีความเชื่อมโยงกับภาคการเงินอื่น ๆ รวมถึงธนาคารในระบบ
ซึ่งเรื่องดังกล่าว อาจก่อให้เกิดเป็นปัญหาวิกฤติเศรษฐกิจได้
Shadow Banking เป็นที่พูดถึงอย่างมากในประเทศจีน
เนื่องจากว่าโครงสร้างทางการเงินของจีนนั้น เอื้อให้สภาพคล่องที่ธนาคารกลางปล่อยออกมา อยู่กับธนาคารขนาดใหญ่ที่ควบคุมโดยรัฐบาล
ทำให้ธนาคารขนาดเล็ก ต้องพึ่งพาสภาพคล่องผ่านการออกผลิตภัณฑ์ที่เรียกว่า Wealth Management Products หรือ WMPs
ที่เปิดให้นักลงทุนทั่วไป มาฝากเงิน และจะได้รับดอกเบี้ยสูง โดยดอกเบี้ยนั้น จะมาจากการลงทุนในหลักทรัพย์ ที่ไม่มีที่มาอย่างแน่ชัด
ทำให้มีความเสี่ยงที่นักลงทุนเหล่านี้ อาจต้องสูญเสียเงินทุน ที่อยู่ในรูปแบบเงินฝาก หากหลักทรัพย์เหล่านี้ ประสบกับปัญหาจนไม่สามารถจ่ายผลตอบแทน หรือคืนเงินต้นได้
จะเห็นว่า ถึงแม้ Shadow Banking จะเป็นหนึ่งในกลไกที่สามารถช่วยขับเคลื่อนเศรษฐกิจได้
แต่มันก็ไม่ต่างอะไรไปจากดาบสองคม เพราะด้วยความหละหลวมในการปล่อยกู้ อาจทำให้ธนาคารเงาเหล่านี้ กลายเป็นต้นตอที่ทำให้เกิดวิกฤติเศรษฐกิจได้ เช่นกัน..
╔═══════════╗
รร. นานาชาติไบรท์ตัน คอลเลจ กรุงเทพฯ เปิดสอน December Camp สำหรับเด็กอายุระหว่าง 4 ถึง 16 ปี ระหว่างวันที่ 19 - 23 ธันวาคม พ.ศ. 2565
เด็กๆ จะได้เล่นกิจกรรมที่น่าตื่นเต้นที่และหลากหลายตามวัย เช่น หมากรุก คณิตศาสตร์ ฝึก public speaking โต้วาที มวยไทย สเก็ตเซิร์ฟ ว่ายน้ำ บัลเล่ต์ บาสเกตบอล และอื่นๆ อีกมากมาย โดยทีมงานที่มีศักยภาพที่จะเข้ามาดูแลเด็กๆ และสนับสนุนให้ได้ค้นพบแรงบันดาลใจของตัวเอง
ศึกษารายละเอียดแค้มป์เพิ่มเติม: 
สนใจลงทะเบียน: 
Email: 
Tel: +66 (2) 300 9600
Mobile Tel: +66 (0) 890 09111
Line: @brightoncollegebkk
╚═══════════╝
References
-
-
-
-